Српски језик и књижевност

Наставна област: Гласовне промене

Наставна јединица: Прелазак Л у О

**Прелазак** Л у О

Прелазак Л у О врши се када се сонант **Л** нађе на крају слога или на крају речи, и тада он прелази у вокал **О**. Појава се уочава поређењем речи изведених од исте основе или поређењем различитих падежних облика једне речи.

Промена **Л** у **О** врши се код:

1) глагола – у 1. лицу једнине мушког рода радног глаголског придева (глас **л** задржава се у наставцима за женски и средњи род):

• држати – држао (од држал), држала, држало

• хтети – хтео (од хтел), хтела, хтело

• играти – играо (од играл), играла, играло

• мислити – мислио (од мислил), мислила, мислило

• позвати – позвао (од позвал), позвала, позвало

2) код именица које означавају место вршења радње, а изведене су од радног глаголског придева наставком –ница: (чекати- чекал+ница) чекаоница, учионица (учити: учил+ница), вежбаоница, кладионица...

3) у свим падежним облицима, сем номинатива једнине и генитива множине, именица које означавају вршиоца радње, а изведене су од радног глаголског придева наставком –ац:

једнина: множина:

Н: вршиЛац вршиОци

Г: вршиОца вршиЛаца

Д: вршиОцу вршиОцима

А: вршиОца вршиОце...

Код ових именица често се греши у говору и писању, па треба обратити посебну пажњу.

Одабери и подвуци исправан облик:  
 То је пратиоц/пратилац малолетног лица. Руководилац/руководиоц смене је веома строг.

Одступања:

У многим речима Л на крају слога остало је непромењено:

- у речима домаћег порекла: зналац – зналца, неваљалац- неваљалца, молба, жалба, вал...

- у речима страног порекла: метал, акварел, канал, фудбал...

Поред одступања у говорима нашег језика има речи које се изговарају двојако, тј. речи које су дублети, обе верзије су исправне:

сто – стол; во – вол; соко – сокол; топао – топал...

**Вежбе**:

1. Подвуци речи у чијој промени по падежима долази до промене Л у О:

гимназијалац, стваралац, стрелац, жетелац, читалац, преводилац, ослободилац

2. Следећа мисао Лава Николајевича Толстоја садржи три погрешно написане речи. Пронађи их и исправи грешке:

Човек је попут разломка чији је бројиоц оно што јесте, а имениоц оно што мисли о себи. Што је имениоц већи, разломак је мањи.